  Анжелика Тихонова корреспондент «Брангуртысь песянайёс» коллективлэн лулчеберетъя кивалтӥсез Ольга Туктарева ож вакытэ пленэ кутэмъёслэн куараосынызы адӟытонысь ӵыжы-выжыезлэсь куаразэ шедьтӥз. Со сярысь иворъёсъя «Удмуртия» агентстволэн корреспондентэзлы вераз ачиз кивалтӥсь. Ӵыжы-выжызэ Ипатий Коровинэз со кӧня ке ар ӵоже утчам. Со вӧсь крезен шудэм но Удмуртиятӥ вӧсь йылолъёсы ветлылэм. «Мон со сярысь тросгес тодыны малпай — кыӵе со адями вал, кытын, кызьы, но ивор туж ӧжыт вал. Пересьёслэсь юалляськи, сое тодӥсьёс мыным вераллязы, апаймылэсь юалляським, солы 92 арес вал ини, со мар но со вераса вуттӥз. Бӧрысь малпамтэ шорысь мыным Пуро-Можгаысь — вордӥськем гуртысьтым жингыртӥзы. Шуизы: «Лыдӟе «Удмурт Дунне» газетэз, отын тӥляд ӵыжы-выжыды Ипатий Коровин сярысь гожтэмын», — вераз Туктарева. Берлогес тодмо луиз со пленын вылэм но Венгриысь но Австриысь тодосчиослэн фольклоръя но лингвистикая эскеронъёсазы пыриськем. Соослы со кык калык кырӟанъёсты быдэстэм. Огзэ соос пӧлысь Ольга Туктарева ачиз но тодмаз. Коровинлэсь кырӟанъёссэ гожтэмъёс «Пленысь берыктэм кырӟанъёс» адӟытонэ пыртэмъёс пӧлы шедизы. Со 2-тӥ южтолэзе 19 часын Москваысь Мадьяр лулчеберетъя центрын усьтӥськоз. Отын озьы ик возьматозы куараоссэс гожтонэн герӟаськем кигожтосъёсты. Со сяна тодосчиос ивор сётӥсьёссылэн улон-вылонзы сярысь вералозы. Туктарева адӟытонэ нылыныз ӵош мыныны малпаз. Озьы ик отын мукет ож вакытэ пленэ сюремъёслэн ӵыжы-выжыоссы луозы. Тегъёс: Лулчеберет Москва Удмуртия история удмуртъёс Брангуртпесянайёс  